Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

На основу члана 83a став 9. Закона о високом образовању („Службени гласник РС”, бр. 88/17, 27/18 – др. закон и 73/18),

Mинистар просвете, науке и технолошког развоја доноси

**ПРАВИЛНИК**

**о ближим условима у погледу избора, програма рада лектора српског језика на страним високошколским установама и другим питањима од значаја за ангажовање лектора**

"Службени гласник РС", бр. 53 од 24. јула 2019, 86 од 19. јуна 2020.

**Предмет Правилника**

Члан 1.

Овим правилником се прописују ближи услови у погледу избора, програма рада лектора српског језика на страним високошколским установама (у даљем тексту: лектор) и друга питања од значаја за ангажовање лектора.

**Јавни конкурс за избор лектора**

Члан 2.

На захтев стране високошколске установе, у складу са међународним уговором и у оквиру међународне сарадње високошколске установе чији је оснивач Република Србија, односно аутономна покрајина, министарство надлежно за послове високог образовања (у даљем тексту: Министарство) расписује јавни конкурс за избор лектора (у даљем тексту: Конкурс).

Конкурс се објављује у дневном листу у издању за целу земљу и на званичној интернет страници Министарства.

**Комисија за спровођење јавног конкурса**

Члан 3.

**Поступак избора лектора спроводи Комисија за избор лектора српског језика у иностранству (у даљем тексту: Комисија), коју именује министар надлежан за послове високог образовања и коју чине представник Министарства и представници катедри за српски језик и књижевност високошколске установе чији је оснивач Република Србија, односно аутономна покрајина. Комисија се именује сваког септембра са мандатом у трајању од једне школске године.\***

Комисија предлаже Министарству ужи избор кандидата, уз образложење предлога.

Министарство, на основу предлога Комисије, предлаже страној високошколској установи кандидата за лектора из најужег избора кандидата који испуњавају услове конкурса.

Документација предложеног кандидата упућује се дипломатским путем страној високошколској установи.

Лектор се сматра изабраним кад Министарство прими од стране високошколске установе сагласност за његов избор.

\*Службени гласник РС, број 86/2020

**Листа кандидата за избор лектора\***

\*Службени гласник РС, број 86/2020

**Члан 4.\***

**На основу предлога Комисије из члана 3. став 2. овог правилника Министарство сачињава листу кандидата за избор лектора (у даљем тексту: Листа лектора).\***

\*Службени гласник РС, број 86/2020

**Услови за избора лектора**

Члан 5.

За лектора, сагласно закону, може бити изабрано лице које:

1) има завршене мастер академске студије, односно основне студије у трајању од четири године према прописима који су важили до ступања на снагу Закона о високом образовању („Службени гласник РС”, бр. **76/05\***, 100/07 – аутентично тумачење, 97/08, 44/10, 93/12, 89/13, 99/14, 45/15 – аутентично тумачење, 68/15, 87/16 и 27/17 – др. закон) из области филологије;

2) зна један светски језик, односно језик земље пријема, на нивоу Б1 Заједничког европског оквира.

Предност при избору има кандидат са завршеним студијским програмом српског језика и књижевности, кандидат са већом просечном оценом на основним и мастер студијама, кандидат са објављеним радовима и наградама и кандидат са радним искуством.

Уколико на конкурсу нема кандидата са радним искуством, може бити изабран и кандидат без радног искуства, уз препоруку два професора одговарајућег факултета.

\*Службени гласник РС, број 86/2020

**Уговор о ангажовању лектора**

Члан 6.

**Министарство одређује факултет акредитован за извођење студијских програма у области филолошких наука чији је оснивач Република Србија, односно аутономна покрајина (у даљем тексту: Факултет), који са изабраним лектором закључује уговор о раду на одређено време, у трајању до три године.\***

\*Службени гласник РС, број 86/2020

**Мировање радног односа**

Члан 7.

Изабраном лектору који има заснован радни однос у научној, односно образовној установи радни однос мирује у складу са законом.

**Средства за подршку раду лектора**

Члан 8.

**Средства за подршку раду лектора обезбеђују се до износа плате наставника у одговарајућем звању на страној високошколској установи на којој ће лектор бити ангажован.\***

Податке о висини средстава из става 1. овог члана Министарство прибавља преко надлежног дипломатско-конзуларног представништва Републике Србије.

**Порези и доприноси за пензијско и здравствено осигурање лектора уплаћују се у складу са прописима Републике Србије којима се уређују порези и доприноси, тако што је основица доприноса износ зараде коју би, у складу са законом, општим актом и уговором о раду, лектор остварио у Републици Србији на истим или сличним пословима.\***

\*Службени гласник РС, број 86/2020

**Отказивање уговора са лектором**

Члан 9.

У случају укидања лектората српског језика и књижевности на страној високошколској установи, уговор о раду склопљен између Министарства и лектора отказује се у складу са општим прописима о раду.

У случају боловања изабраног лектора које траје дуже од три месеца, до његовог повратка с боловања, Министарство може, без расписивања конкурса, предложити као замену лице **са Листе лектора.\***

\*Службени гласник РС, број 86/2020

**Програм рада лектора**

Члан 10.

Лектори:

1) реализују предавања и изводе практичне вежбе из српског језика, српске књижевности и културе;

2) ако је потребно, односно уколико то катедра затражи од њих, могу држати предавања из историје језика, дијалектологије, историје културе Срба и других сродних дисциплина;

3) преносе културну и уметничку баштину Републике Србије;

4) када то страна високошколска установа захтева од лектора, обављају и друге послове везане за радно место на које су распоређени.

Лектори достављају Министарству **и Факултету\*** извештај о раду и писану потврду стране високошколске установе о обављеном послу на крају сваког семестра.

У свом раду, лектори су дужни да се придржавају закона и других прописа земље у коју су упућени на рад на високошколским установама, да целокупним радом и понашањем у средини у којој раде чувају достојанство и углед Републике Србије.

\*Службени гласник РС, број 86/2020

**Стручна литература**

Члан 11.

Министарство **снабдева\*** лекторате стручном литературом у сарадњи са Народном библиотеком Србије, министарством надлежним за културу, министарством надлежним за спољне послове и матичним факултетима.

\*Службени гласник РС, број 86/2020

**Програм припреме за рад лектора**

Члан 12.

Пре упућивања на рад на страној високошколској установи, лектори су дужни да похађају програм припреме за рад.

Програм припреме за рад лектора реализује се у оквиру славистичких центара или центара за српски језик као страни, на високошколским установама у Републици Србији.

Изабрани лектори који су обављали посао лектора до ступања на снагу овог правилника, могу на лични захтев бити ослобођени обавезе да похађају програм из става 1. овог члана.

**Прелазна одредба**

Члан 13.

Лектори, ангажовани на основу уговора о међууниверзитетској сарадњи на славистичким катедрама високошколских установа у иностранству, задржавају свој статус до расписивања Конкурса, као и услове финансирања који су важили у време кад су изабрани.

**Завршна одредба**

Члан 14.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-206/2019-06

У Београду, 16. јула 2019. године

Министар,

**Младен Шарчевић,** с.р.